Južný Sudán, ktorý je najmladšou a jednou z najchudobnejších krajín na svete, zaznamenal nárast vnútorného napätia a bojov. Najmenej 10 000 ľudí prišlo o život odvtedy, ako politický konflikt v krajine na konci roka 2013 prepukol do násilností. Takmer dva milióny mužov, žien a detí utiekli zo svojich domovov, spomedzi ktorých približne 470 000 hľadalo útočisko v susedných krajinách. Konflikt znásobil humanitárne potreby. Do konca roka 2014 dostalo v Južnom Sudáne humanitárnu pomoc 3,8 milióna ľudí vrátane viac ako 245 000 utečencov. V roku 2014 Komisia v reakcii na krízu prispela na humanitárnu pomoc sumou viac ako 110 miliónov EUR . Celková pomoc EÚ (vrátane členských štátov) predstavovala viac ako 267 miliónov EUR. Humanitárni experti EÚ majú v regióne stále sídlo, úzko spolupracujú s humanitárnymi organizáciami a monitorujú efektívne využívanie fondov EÚ so zreteľom na humanitárne potreby.

Humanitárni a rozvojoví aktéri musia pracovať ruka v ruke s cieľom znižovať ničivé následky opakujúcich sa katastrof a zlepšovať vyhliadky na udržateľný rozvoj. EÚ vypracovala rámec riadenia rizika katastrof, čím sa podporuje celostný prístup k prírodným rizikám, ako aj k rizikám spôsobeným ľudskou činnosťou vo všetkých sektoroch. To zahŕňa hodnotenia rizika a plánovanie, zlepšenie zberu údajov a poznatkov, výmenu osvedčených postupov (napr. prostredníctvom INFORM, partnerských preskúmaní), stanovenie minimálnych noriem pre predchádzanie katastrofám a budovanie odolnosti voči katastrofám začlenením riadenia rizika katastrof do iných politických oblastí vrátane prispôsobenia sa zmene klímy, súdržnosti, rozvoja, posudzovania vplyvov na životné prostredie, stratégie vnútornej bezpečnosti a iniciatív v oblasti výskumu, zdravotníctva, jadrovej bezpečnosti a poistenia.

akčný program na podporu odolnosti — je financovaný z GR DEVCO v rámci nástroja rozvojovej spolupráce a zameriava sa na predchádzanie krízam a pokrízovú stratégiu reakcie, a to prostredníctvom príspevkov do programov bezpečnosti SafetyNet v súčinnosti s programami pomoci GR ECHO v príslušných krajinách.

Krajiny v rámci mechanizmu Únie v oblasti civilnej ochrany, GR ECHO a jeho partneri vyvinuli značné úsilie s cieľom reagovať na epidémiu vírusu Ebola v západnej Afrike. Centrum ERCC zohrávalo od začiatku ústrednú úlohu pri koordinácii reakcie EÚ, najmä organizovaním pravidelných koordinačných stretnutí od začiatku leta 2014 – ešte predtým, ako Svetová zdravotnícka organizácia (WHO) vyhlásila vypuknutie choroby za „núdzový prípad v oblasti verejného zdravia medzinárodného významu“. Bola zriadená pracovná skupina na boj proti ebole, v ktorej sa združujú všetky príslušné útvary Komisie (ústredie a oblasti), Európska služba pre vonkajšiu činnosť (ESVČ), delegácie EÚ v postihnutých krajinách, rôzne orgány OSN a humanitárni partneri Komisie s cieľom zabezpečiť neustálu výmenu informácií medzi všetkými zúčastnenými stranami. Európska rada v októbri vymenovala komisára Stylianidesa za koordinátora reakcie EÚ na ebolu s cieľom posilniť európsku reakciu.

Popri koordinácii reakcie pôsobí ERCC ako operačné centrum, ktoré k žiadostiam o pomoc prideľuje zodpovedajúce ponuky pomoci a zohráva významnú úlohu pri uľahčovaní logistiky a dopravy. Po tom, ako sa v auguste na žiadosť WHO aktivoval mechanizmus Únie v oblasti civilnej ochrany, 14 krajín v rámci mechanizmu poskytlo materiálnu pomoc a odborné poznatky prostredníctvom mechanizmu a deväť poskytlo dvojstrannú pomoc. EÚ koordinovala a spolufinancovala prepravné operácie, ako napríklad dve spiatočné plavby holandského námorného plavidla s 10 000 tonami darovaných prostriedkov na pomoc z celej Európy. Centrum ERCC podporovalo vyše 100 nákladných letov do postihnutých krajín. Krajiny v rámci mechanizmu Únie v oblasti civilnej ochrany predložili do konca roka žiadosti o spolufinancovanie prepravy vo výške viac ako 8 mil. EUR. V rámci mechanizmu Únie v oblasti civilnej ochrany boli vyslaní štyria experti na podporu misií tímu OSN pre posudzovanie katastrof a koordináciu (UNDAC) v Libérii, Ghane a Mali. Napokon je nemenej dôležité poznamenať, že Komisia vytvorila systém zdravotníckeho odsunu EÚ pre medzinárodných zdravotníckych pracovníkov, ktorý riadilo centrum ERCC. Bol úspešne aktivovaný pri viacerých príležitostiach a zabezpečil sa ním zdravotnícky odsun medzinárodných humanitárnych pracovníkov do dobre vybavených nemocníc v Európe.

Srbsko a Bosnu a Hercegovinu v máji zasiahli najhoršie povodne storočia. Centrum ERCC ihneď reagovalo na žiadosti o pomoc aktivovaním mechanizmu Únie v oblasti civilnej ochrany a 23 členských štátov poskytlo podporu vo forme záchranných člnov a vrtuľníkov, vysokokapacitných čerpadiel a zariadení na čistenie vody, takže išlo o doteraz najväčšiu operáciu civilnej ochrany tohto druhu v Európe. Tímy EÚ priamo zachránili viac ako 1 700 ľudí. Okamžitú reakciu civilnej ochrany doplnila humanitárna pomoc vo výške 3 mil. EUR na pomoc najzraniteľnejším skupinám v oboch krajinách. Humanitárnu pomoc dostalo pol milióna ľudí postihnutých katastrofou.

ARETE 2014 bolo úspešné cvičenie, ktoré bolo zamerané na koordináciu medzi útvarmi a posilnenie pripravenosti EÚ na katastrofy a ktoré v Belgicku usporiadali GR ECHO a GR HOME. Cvičenie ARETE 2014 bolo simuláciou situácie zahŕňajúcej komplexnú chemickú a teroristickú hrozbu vrátane zobratia rukojemníkov. Bol to prvý príklad značne typického a vizuálne kvalitného modelovania zásahu civilnej ochrany a orgánov presadzovanie práva na miestnej a regionálnej úrovni a úrovni EÚ.

Finančné a ľudské zdroje

Celkový rozpočet GR ECHO bol nižší než v roku 2012 a 2013, pokiaľ ide o viazané rozpočtové prostriedky, a to v dôsledku platobných obmedzení podľa okruhu 4 (Globálna Európa) a rozpočtu EÚ ako celku. Tým sa obmedzili možnosti zvyšovania rozpočtu na humanitárnu pomoc v roku 2014.

Zároveň bolo plnenie rozpočtu (z hľadiska platobných rozpočtových prostriedkov) doteraz najvyššie. GR ECHO dostalo v decembri dodatočnú dotáciu vo výške 346 miliónov EUR v platobných rozpočtových prostriedkoch na humanitárnu pomoc (256 mil. EUR z opravného rozpočtu, 30 mil. EUR z EAR a 60 mil. EUR prerozdelením z iných oblastí politiky). Táto suma sa použila na nesplatené platby predbežného financovania pre mimovládne organizácie (MVO) a medzinárodné organizácie, nové zmluvy na krízu v Sýrii a Iraku a konečné platby súvisiace s ukončenými operáciami.

Pred poskytnutím dotácie na konci roka 2014 bola zaznamenaná nedostatočná úroveň platobných rozpočtových prostriedkov, ktorá sa prejavila v druhom polroku 2013. V súlade so zásadou riadneho finančného hospodárenia a s cieľom zabezpečiť prevádzkovú kontinuitu požiadal povoľujúci úradník vymenovaný delegovaním o posilnenie rozpočtu a uplatnil konzervatívne opatrenia na zníženie rizika vyčerpania platieb pred letnou prestávkou. To zahŕňalo zníženie sadzby predbežného financovania a vykonávanie celosvetového rozhodnutia Komisie z roku 2014 v dvoch fázach. Tieto zmierňujúce opatrenia spôsobili značné prevádzkové a administratívne problémy pre realizačných partnerov GR ECHO.

Zvýšenie počtu pretrvávajúcich kríz súvisiacich s konfliktmi a prírodnými katastrofami znamená, že GR ECHO potrebuje čo najmenej vyčlenených finančných prostriedkov, aby malo väčšiu flexibilitu pri riadení svojich operácií. Je tiež hlavným dôvodom na zvýšenie účinnosti a efektívnosti operácií a nájdenie inovatívnych možností financovania.

GR ECHO v priebehu roka 2014 využilo ďalšie nové možnosti financovania v rámci finančného nariadenia 2012. Podľa článku 21 ods. 2 písm. b) vo väčšej miere využívalo vonkajšie pripísané príjmy týmto spôsobom:

Rakúsko v júli prispelo sumou 250 000 EUR na iniciatívu Deti mieru,

v novembri bola uzavretá dohoda o príspevku s ministerstvom Spojeného kráľovstva pre medzinárodný rozvoj vo výške 107,5 miliónov GBP (približne 134 miliónov EUR) na činnosti v oblasti Sahelu počas trojročného obdobia,

v rámci trojstrannej spolupráce medzi útvarom ECHO, vládou Pobrežia Slonoviny a francúzskou agentúrou pre rozvoj bolo v novembri približne 2,5 mil. EUR prevedených na prípravnú činnosť v súvislosti s ebolou v Pobreží Slonoviny a

v decembri bola s Rakúskom uzatvorená dohoda o príspevku vo výške 1 milióna EUR na činnosti týkajúce sa pripravenosti na ebolu v Burkine Faso.

Financovanie EÚ bolo poskytnuté týmto regiónom:





GR ECHO – PLNENIE ROZPOČTU NA ROK 2014

(viazané rozpočtové prostriedky, zaokrúhlené) Región/krajina v miliónoch EUR % Afrika 572 45 % Sudán a Južný Sudán 143 Stredná Afrika 77 Veľké jazerá 56 Africký roh 116 Južná Afrika a Indický oceán 7 Západná Afrika 174 Blízky východ, Stredozemie a susedné krajiny EÚ 340 27 % Blízky východ 315 Stredozemie 12 Susedné európske krajiny 14 Ázia, Tichomorie 133 10 % Stredná Ázia 8 Juhozápadná Ázia 94 Juhovýchodná Ázia a Tichomorie 31 Stredná a Latinská Amerika, Karibská oblasť 48 4 % Stredná a Latinská Amerika 24 Karibská oblasť 24 Katastrofy vo svete 38 3 % Civilná ochrana 48 4 % V rámci EÚ 29 Mimo EÚ 19 Dobrovoľníci pomoci EÚ 12 1 % Doplnkové činnosti 82 6 % Spolu 1 273 100 %

Podobne ako v predchádzajúcich rokoch sa väčšina finančných prostriedkov EÚ (45 %) pridelila Afrike. Značná pomoc sa poskytla aj Blízkemu východu (Sýrii a susedným krajinám).

Približne 98 % rozpočtu na humanitárnu a civilnú ochranu na rok 2014 sa použilo na operačné činnosti a 2 % na administratívne a politické aspekty. Prevádzkový personál predstavuje 64 % ľudských zdrojov a zvyšok pôsobí v rámci administratívnej podpory a podpory politík.

GR ECHO zabezpečilo rýchle a účinné poskytovanie núdzovej pomoci EÚ s pomocou 328 zamestnancov v ústredí v Bruseli a prostredníctvom svojej rozsiahlej siete v teréne. S cieľom zlepšiť reakciu Komisie na katastrofy v krajinách mimo EÚ bolo v detašovaných pracoviskách GR ECHO k 31. decembru 2014 zamestnaných 156 medzinárodných humanitárnych expertov a 325 miestnych zamestnancov.